เปิด 4 ปัจจัยสำคัญประจำวันนี้ พร้อมชูหุ้นเด่นเด้งรับปัจจัยบวก!
เปิด 4 ปัจจัยสำคัญประจำวันนี้ (18 ก.ค.) พร้อมชู 12 หุ้นเด่นเด้งรับปัจจัยบวก!
18 ก.ค. 2560

บล.กรุงศรี คาด SET Index จะยังผันผวนในกรอบจำกัด ตลาดยังไม่มีปัจจัยบวกลบใหม่ที่ชัดเจน นักลงทุนจะยังชะลอการลงทุนเพื่อรอดูผลประกอบการของกลุ่มธนาคารที่จะประกาศออกมาทั้งหมดในสัปดาห์นี้
เบื้องต้นคาดผลประกอบการจะออกมาชะลอตัวจากไตรมาสก่อนจากยอดสินเชื่อที่ชะลอตัว และยังมีภาระหนี้ที่ไม่ก่อให้เกิดรายได้ (NPLs) เพิ่มขึ้น ส่วนกลุ่ม Real sector ยังเป็นการหมุนกลุ่มเก็งกำไรในรายอุตสาหกรรมโดยเฉพาะกลุ่มที่มีปัจจัยบวกเฉพาะตัวอาทิ กลุ่มท่องเที่ยวรับผลบวกจำนวนนักท่องเที่ยวชาวต่างชาติเพิ่มขึ้นมากที่สุดในรอบกว่า 9 เดือน
กลยุทธ์การลงทุนวันนี้ : ยังเน้น Selective buy หุ้นที่ปัจจัยบวกเฉพาะตัว อาทิ กลุ่มที่แนวโน้มผลประกอบการไตรมาส 2/17 จะออกมาดี ASIAN ,BPP ,BR ,ORI ,EA ,MTLS ,IHL ,SYNTEC ,PT กลุ่มท่องเที่ยว MINT ,ERW และ AOT จำนวนนักท่องเที่ยวต่างชาติเพิ่มขึ้นต่อเนื่อง
ประเด็นสำคัญวันนี้
(+/-) Fund Flow ต่างชาติซื้อสุทธิในตลาดหุ้นภูมิภาคต่อเนื่องเป็นวันที่ 5 แต่แรงซื้อยังเบาบาง  : วานนี้นักลงทุนต่างชาติซื้อสุทธิในตลาดหุ้นภูมิภาคต่อเนื่องเป็นวันที่ 5 แต่แรงซื้อเบาบางเพียง US$24.4 ล้าน โดยซื้อมากที่สุดในตลาดหุ้นไต้หวัน US$46 ล้าน ตามด้วยเกาหลีใต้ US$ 4.4 ล้าน และฟิลิปปินส์ US$3.8 ล้าน อย่างไรก็ตามต่างชาติพลิกเป็นขายสุทธิในตลาดหุ้นไทย US$16.8 ล้าน และอินโดฯ US$12.9 ล้าน ตามลำดับ
(+/-) ค่าเงินบาททำสถิติแข็งค่ามากสุดในรอบ 2 ปี เป็นลบกับกลุ่มส่งออกแต่เป็นบวกต่อธุรกิจที่นำเข้าวัตถุดิบและมีหนี้เป็น US dollar : วานนี้ค่าเงินบาทแข็งค่าสู่ระดับ 33.60 บาทต่อดอลลาร์ ทำสถิติแข็งค่ามากสุดในรอบ 2 ปี จูงใจ Fund Flow ต่างชาติไหลเข้าเป็นบวกต่อภาพรวมการลงทุนในตลาดหุ้น แต่จะเป็นลบต่อกลุ่มส่งออก(มีรายได้จากต่างประเทศแต่ใช้วัตถุดิบในประเทศ) อาทิ กลุ่มอิเล็กทรอนิกส์ กลุ่มน้ำตาล กลุ่มยาพาราและกลุ่มส่งออกอาหาร ส่วนกลุ่มที่ได้ประโยชน์จากค่าเงิบบาทแข็งค่าคือกลุ่มที่นำเข้าวัตถุดิบจากต่างประเทศและมีรายได้ในประเทศเป็นหลัก อาทิ กลุ่มสื่อสาร กลุ่มเหล็ก  กลุ่มก่อสร้าง และกลุ่มที่มีหนี้เป็น US dollar จำนวนมากอาทิกลุ่มพลังงาน และ กลุ่มขนส่ง
(+) กลุ่มท่องเที่ยว : จำนวนนักท่องเที่ยวชาวต่างชาติเดือนมิ.ย.เพิ่มขึ้นต่อเนื่องเป็นเดือนที่ 4  : กระทรวงการท่องเที่ยวและกีฬารายงานจำนวนนักท่องเที่ยวชาวต่างชาติเดือนมิ.ย.มีจำนวน 2.7 ล้านคนเพิ่มขึ้น 4.2%mom และ 11.43%yoy เพิ่มขึ้นต่อเนื่องเป็นเดือนที่ 4 และเป็นการเพิ่มขึ้นมากที่สุดนับตั้งแต่ที่รัฐบาลปราบปรามทัวร์ศูนย์เหรียญ โดยนักท่องเที่ยวมีจำนวนเพิ่มขึ้นจากทุกภูมิภาค และจีนยังเป็นกลุ่มนักท่องเที่ยวหลักโดยมีจำนวน 7.62 แสนคนทรงตัว mom แต่เพิ่มขึ้น 6.58%yoy ขณะที่รายได้จากการท่องเที่ยวเพิ่มขึ้น 12.1%yoy เป็นบวกต่อกลุ่มท่องเที่ยวโดยตรงอาทิ MINT ERW CENTEL AOT และ AAV
(+) ดาวโจนส์ทรงตัวรอผลประกอบการบริษัทจดทะเบียน แต่น้ำมัน WTI ลดลงหลัง EIA คาดการณ์สหรัฐผลิตน้ำมันดิบเพิ่มในเดือน ส.ค.: ดัชนีตลาดหุ้นดาวโจนส์ปรับตัวลงเล็กน้อยเนื่องจากนักลงทุนชะลอการลงทุนเพื่อรอดูผลประกอบการไตรมาส 2/17 ของบริษัทจดทะเบียนที่จะทยอยประกาศออกมากันมากขึ้น รวมถึงผิดหวังที่วุฒิสภาสหรัฐเลื่อนการลงมติต่อกฏหมายอเมริกันเฮลแคล์หลังจากวุฒิสภาบางรายต้องเข้าการรักษาพยาบาล ส่วนราคาน้ำมันดิบ WTI กลับมาลดลง 52 เซนต์เป็นวันแรกในรอบ 6 วันทำการหลังจาก EIA คาดการณ์ว่าสหรัฐจะผลิตน้ำมันดิบในเดือน ส.ค.เพิ่มขึ้น 113,000 บาร์เรลต่อวัน เป็น 5.585 ล้านบาร์เรลต่อวัน